**Nikol Vovaji Pasjinjan** (født 1. juni 1975) er en armensk politiker som er statsminister i Armenia etter å ha vunnet valget 8. mai 2018.

Han var i 1990-årene en profilert journalist og redaktør. Han grunnla sin egen avis i 1998, men den utkom bare i ett år. Han satt senere fengslet i ett år på grunn av ærekrenkelser mot den nasjonale sikkerhetsminister Serzj Sargsian. Fra 1999 til 2012 var han redaktør i avisa *Haykakan Zhamanak* hvor han støttet Armenias første president Levon Ter-Petrosian (regjerte 1991–1998) som stilte til valg igjen i 2008, men tapte. Han var kritisk til Robert Kotsjarjan som etterfulgte Ter-Petrosyan som president, og han tok også avstand fra Kotsjarjans foretrukne kandidat og etterfølger Serzj Sargsian som vant valget i 2008. (Kotsjarian hadde sittet to perioder og kunne ikke stille til valg på nytt i 2008.) Pasjinjan ledet selv et lite opposisjonsparti i 2008 og fikk beskjedne 1,3 % av stemmene.

Pasjinjan deltok aktivt i protestdemonstrasjonene etter valget i 2008 der ti mennesker mistet livet. Han gikk en periode i dekning, men dukket opp igjen i 2009. Han ble dømt til syv års fengsel, men ble sluppet fri i mai 2011 som del av et generelt amnesti. I 2012 ble han innvalgt i nasjonalforsamlingen som representant for Ter-Petrosians brede koalisjon. Han brøt senere med Ter-Petrosian på politisk grunnlag og dannet sitt eget parti. I allianse med to andre opposisjonspartier fikk de 8 % av stemmene ved parlamentsvalget i 2017.

I 2018 ledet Pasjinjan den såkalte «fløyelsrevolusjonen» i Armenia som tvang statsminister Serzj Sargsian til å gå av. Det ble avholdt nytt valg i mai 2018 hvor Pasjinjan fikk flertall og ble statsminister. Under Pasjinjans ledelse har Armenia tatt viktige skritt i retning demokrati, pressefrihet og mot korrupsjon. Armenias økonomi har også blitt en av de raskest voksende økonomier blant de tidligere sovjetstater.

I november 2020, etter fredsavtalen med Aserbajdsjan om enklaven Nagorno-Karabakh, avverget sikkerhetstjenesten i Armenia et kuppforsøk mot Pasjinian og flere medlemmer av opposisjonen ble arrestert.

Referanser
----------

1. ↑   Munzinger Personen, oppført som Nikol Paschinjan, Munzinger IBA 00000031414, besøkt 9. oktober 2017[Hentet fra Wikidata]
2. ↑   Brockhaus Enzyklopädie, oppført som Nikol Paschinjan, Brockhaus Online-Enzyklopädie-id nikol-paschinjan, besøkt 9. oktober 2017[Hentet fra Wikidata]
3. ↑  Judith Vonberg (08.05.2018): Armenian opposition leader Nikol Pashinyan elected prime minister
4. ↑  Freedomhouse.org: Nations in transit 2020
5. ↑  Sam Bhutia: Unpacking Armenia's resilient economic growth
6. ↑  Klassekampen (16.11.2020): Skal ha avverget statskupp

Eksterne lenker
---------------

* Offisielt nettsted Rediger på Wikidata

* (en) Nikol Pashinyan – kategori av bilder, video eller lyd på Commons Rediger på Wikidata
* (en) Nikol Pasjinjan på Internet Movie Database Rediger på Wikidata
* Nikol Pasjinjan på Twitter Rediger på Wikidata

* Nikol Pasjinjan på Facebook Rediger på Wikidata

* Nikol Pasjinjan på Instagram Rediger på Wikidata

* Nikol Pasjinjan på YouTube Rediger på Wikidata

* Nikol Pasjinjan på YouTube Rediger på Wikidata

|  |  |
| --- | --- |
| Oppslagsverk/autoritetsdata | Brockhaus Enzyklopädie **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** BBC Things **·** Munzinger (iba)
 |